ועדת הכלכלה, כנסת 15, פרוטוקול מספר 67, 2000-01-24 12:40

אברהם פורז: על סדר יומנו שתי הצעות חוק: הצעת חוק הדיור הציבורי (זכויות רכישה) (תיקון מס' 2), התש"ס-1999, שהיא הצעת חוק ממשלתית; וכן הצעת חוק הדיור הציבורי (זכויות רכישה), התש"ס-1999, שאושרה בקריאה מוקדמת על-ידי מליאת הכנסת, שהיוזמים שלה הם חברי הכנסת גמליאל, גאגולה, נסים זאב, אמנון כהן, מלול, סבן ויאיר פרץ.

אברהם פורז: מאחר שמדובר פה בשתי הצעות, אחת של הממשלה והשניה של חבר הכנסת גמליאל וחברי כנסת נוספים, אני מציע שדוברי הממשלה יתייחסו להצעות שלהם.

אברהם פורז: אחר-כך נשמע את חבר הכנסת גמליאל.

מאיר שטרית: אני מבקש לומר מילת הקדמה.

מאיר שטרית: אני פונה לשרים, לכן ביקשתי להתייחס קודם.

מאיר שטרית: מאחר שהממשלה קבעה בהצעת החוק החדשה שרק לאנשים שיירשמו עד ה-1.1 יש זכות לקנות, לפי ההצעה של הוועדה המשותפת, ואני לא רואה שהחוק יגמר עד ה-1.2 - - -

יצחק לוי: זה לא קשור לסיום החוק.

מאיר שטרית: אני יודע.

מאיר שטרית: מאחר והחוק לדעתי לא יגמר עד 1.2, עד סוף ינואר, נראה לי שיש הגיון להאריך את המועד שבו אנשים יכולים לרכוש לעוד חודש ימים, עד שיגמר החוק, או ככל שיידרש.

מאיר שטרית: לדעתי זה דבר הגון לעשותו.

מאיר שטרית: הרי כולם יודעים שעבור חלק מהאנשים החוק שהציגה הממשלה הוא יותר טוב, בעיקר לאלה שגרים בדירות הרבה שנים, אבל להרבה אוכלוסיות ההצעה הממשלתית הקודמת יותר טובה.

מאיר שטרית: למה לקפח אותם אם הם לא הספיקו?

מאיר שטרית: אני מבקש שיאריכו את המועד.

אברהם פורז: הערתך נשמעה, חבר הכנסת שטרית.

אברהם פורז: השרים בוודאי יתייחסו גם להצעתך, אם ירצו.

יצחק לוי: אדוני היושב-ראש, רבותי חברי הכנסת, אני ראשית אתייחס להערה של חבר הכנסת שטרית.

יצחק לוי: הוא הציע הצעה אך לא הוועדה צריכה להחליט עליה.

יצחק לוי: האמת היא שאין קשר בין אחד לשני.

יצחק לוי: בכל מקרה הממשלה מאפשרת במשך חצי שנה לממש את האפשרות לרכוש את הדירה לפי הצעת הממשלה הקודמת.

יצחק לוי: ההנחה היא שתוך חצי השנה הזאת יגמר החוק, ואני מקווה שהרבה לפני כן.

יצחק לוי: אנחנו הארכנו את הרישום בחודש, עד 31.1.

יצחק לוי: הודענו על כך, שלחנו מכתבים אישיים, הודענו גם בעיתון.

יצחק לוי: אני חושב שכל מי שרצה, יכול היה.

מאיר שטרית: זה ראוי לשבח.

יצחק לוי: עשינו פה באמת מאמץ גדול.

יצחק לוי: אני מודה לפקידי משרד הבינוי והשיכון שעשו מאמץ גדול ועשו את זה בצורה יפה מאוד.

יצחק לוי: כל מי שרצה, יכול היה להירשם.

יצחק לוי: אני לא מתנגד עקרונית להצעה אבל היא צריכה להיות נדונה בממשלה.

יצחק לוי: אני רוצה לפתוח בכמה הערות כלליות על הצעת החוק של הממשלה.

יצחק לוי: אחר-כך אתייחס להצעת החוק של חבר הכנסת גמליאל.

יצחק לוי: הצעת החוק של הממשלה היא בעצם תיקון להצעת חוק קודמת.

יצחק לוי: יש הצעת חוק שהועברה בכנסת הקודמת, שהיוזם שלה היה חבר הכנסת רן כהן, היום השר רן כהן.

יצחק לוי: היו חברי כנסת נוספים, כמו מקסים לוי, שבח וייס ואחרים, שהצטרפו לחוק הזה.

יצחק לוי: התקבל חוק הדיור הציבורי בתנאים מסויימים.

יצחק לוי: עם כניסת הממשלה הנוכחית היא התחייבה להביא את החוק לידי ביצוע ולהקדים את החוק שהוקפא עד סוף שנת 2001 על-ידי הכנסת.

יצחק לוי: אז הוקם צוות שרים בראשות שר האוצר, בהשתתפות מספר שרים, ששניים מהם נמצאים כאן, ומה שנמצא לפניכם הוא התוצאה של עבודת צוות השרים.

יצחק לוי: דבר שני, ישנם סעיפים מסויימים בהחלטת הממשלה שאינם מופיעים בחוק.

יצחק לוי: אני חושב שהם מאוד חשובים מכיוון שהתפיסה של החוק היא שיש זכות לדיירים שגרים כך וכך שנים לרכוש את הדירה בהנחה כזאת או אחרת, לפי מספר השנים.

יצחק לוי: לכן יש החלטת ממשלה הקובעת שהדיור הציבורי ימשך על-ידי פתרונות שונים: החל מרכישת דירות נ"ר, הוסטלים, הגדלת המשכנתאות, הגדלת סיוע בשכר דירה, כלומר באופן מגוון.

יצחק לוי: אבל אותה מיכסה שהממשלה נותנת היום בדיור הציבורי תישאר.

אברהם פורז: לא הבנתי את המשפט האחרון.

אברהם פורז: למה כוונתך?

אברהם פורז: היום יש 120,000 דירות.

יצחק לוי: אנחנו לקחנו את מודל 98.

יצחק לוי: הווה אומר, אם ב-1998 משרד הבינוי והשיכון מצא פתרונות ל-X אנשים, אותו X פתרונות יימצא גם בשנים הבאות, ב-2000, 2001, 2002 וכן הלאה.

מקסים לוי: אתה אומר שאם ימכרו הדירות הציבוריות יהיה תחליף.

יצחק לוי: אז ייבנו עוד דירות.

מקסים לוי: הפתרון שהיה במסגרת הדיור הציבורי, של אותן דירות שאנשים חיו בהן עד מותם ואז הדירות הוחזרו, השר אומר שבמקום זה על-פי המפתח של 1998 ייבנו דירות ציבוריות בשנות האלפיים.

אברהם פורז: לאו דווקא ייבנו ויירכשו דירות.

אברהם פורז: במקום זה יכול להיות סיוע בשכר דירה.

אריה גמליאל: לא יבנו.

יצחק לוי: גם ייבנו דירות, וגם ינתנו משכנתאות מוגברות, וגם יבנו הוסטלים לקשישים, וגם ינתן סיוע לשכר דירה.

יצחק לוי: יהיה תמהיל שיכלול הכל.

אברהם פורז: אדוני השר, מה ההבדל בין הוסטל לבין דירת חדר?

יצחק לוי: הוסטל זה דיור מוגן, זה דירה בתוך בית בה נותנים שירותים שונים, כמו שירותי כביסה.

אברהם פורז: אבל זה דירה קטנטנה, נכון?

יצחק לוי: הדירה נמצאת בתוך בית של כ-100 דירות ויש בה גם דירה לאם בית וכן פעילות חברתית.

מאיר שטרית: זה דיור מוגן שהוא לא מוגן.

אריה גמליאל: דירות נ"ר המדינה לא בונה, המדינה קונה.

יצחק לוי: היא תמשיך לקנות.

אריה גמליאל: ומשכנתאות?

אריה גמליאל: הדייר קונה.

אריה גמליאל: המדינה לא בונה.

אריה גמליאל: מאיפה יבוא הכסף לבניית הדירות?

אריה גמליאל: ממה שיימכרו?

אריה גמליאל: כמה דירות יוכלו להיבנות?

אריה גמליאל: ממה יבנו דירות?

יצחק לוי: חבר הכנסת גמליאל, אני אומר מייד.

יצחק לוי: לא מאפשרים לי.

יצחק לוי: הפתרונות שניתנים ינתנו בדירות נ"ר שאנחנו קונים, בדירות שייבנו, בהגדלת משכנתאות, בסיוע בשכר דירה, הכל לפי הצורך.

אברהם פורז: אבל משכנתא צריך להחזיר.

יצחק לוי: נכון, אבל אתה מאפשר לו לבוא ולהיות בעל דירה מייד והוא לא צריך לחכות לעוד חוק בעוד 30 שנים, כשעוד פעם יבואו עם חיפוש פתרונות לדיור הציבורי.

יצחק לוי: הוא מייד נכנס לדירה משלו והוא לא מקוטלג בתוך הדיור הציבורי באופן מיידי.

יצחק לוי: אם מדובר במשפחה מרובת ילדים הרבה פעמים הפתרון הוא דווקא דירת נ"ר ולא סיוע בשכר דירה, כי צריך דירה גדולה.

יצחק לוי: אם מדובר בנכה שצריך דלתות גדולות ופתחים גדולים וגישה נוחה וכן הלאה אז שוב אנחנו צריכים למצוא את הדירה המתאימה לו.

יצחק לוי: הכוונה היא, כמו שבעצם עושים היום אבל ביתר שאת, למצוא את הפתרון לכל מקרה ולכל מצב לגופו.

יצחק לוי: אז פעם הפתרון הוא בהגדלת משכנתא, ופעם הוא בבנייה, ופעם הוא בדירת נ"ר, ופעם הוא בהוסטל וכן הלאה.

יאיר פרץ: הגדלת המשכנתא בתנאי החזר מתאימים.

אריה גמליאל: יש קריטריונים מיוחדים?

יצחק לוי: בוודאי.

יצחק לוי: הרי אנחנו מדברים על הגדלת משכנתאות.

יצחק לוי: זה דבר שלא קיים היום.

יצחק לוי: כלומר אנחנו נצטרך לבנות קריטריונים מיוחדים לזכאי דיור ציבורי.

יצחק לוי: היום נותנים משכנתאות מסובסדות עד 30% מערך הדירה.

יצחק לוי: צריך לתת משכנתאות מסובסדות עד 70%-80% מערך הדירה, כדי שאפשר יהיה לקנות את הדירה.

יצחק לוי: יש תמהיל.

אברהם פורז: רבותי, אי אפשר ככה.

אברהם פורז: אני כל פעם רואה אנשים מתלחשים פה.

אברהם פורז: השר מדבר ואנחנו שומעים זמזום מתמיד.

יצחק לוי: המקור השני הוא החלטת הממשלה לתת חגורת בטחון למילוי המיכסה מכספי האוצר.

יצחק לוי: כלומר, פעם ראשונה ממשלת ישראל מתחייבת לתת כסף לדיור ציבורי.

יצחק לוי: פעם ראשונה מאז שנות החמישים.

מאיר שטרית: בהחלטת הממשלה על המבצע כתוב בפירוש שהממשלה מתחייבת לתת פתרונות באותו היקף.

יצחק לוי: ההבדל בין ההחלטה בממשלה הקודמת, שכידוע לך היינו שנינו חברים בה, לבין ההחלטה הזאת, הוא שההחלטה הזאת תנקוב במספר.

יצחק לוי: הממשלה הקודמת לא נקבה במספר.

מאיר שטרית: איפה אתה רואה פה מספר?

יצחק לוי: אני מייד אגיע לזה.

יצחק לוי: כאן יש החלטת ממשלה שתנקוב במספר דירות.

יצחק לוי: היא תבוא ותגיד: זה סך הפתרונות שהממשלה מתחייבת לתת, שאם הקרן לא תספיק כדי לתת את הפתרונות האלה הרי שהממשלה תבוא ותשלים עד מספר הפתרונות הזה.

יצחק לוי: לכן אני רואה פה בכל אופן חידוש והתקדמות לעומת ההחלטה הקודמת של הממשלה בנושא פתרונות חדשים לדיור ציבורי.

אברהם פורז: זה מופיע בהצעת החוק שלפנינו?

יצחק לוי: לא בהצעת החוק אלא בהחלטת ממשלה.

יצחק לוי: אבל יש הסכמה בממשלה.

אברהם פורז: או שאתם רוצים שאנחנו נקבע מיכסה?

יצחק לוי: אתה יכול לקבוע מיכסה דרך החוק של חבר הכנסת גמליאל.

יצחק לוי: חבר הכנסת גמליאל קובע מיכסה.

יצחק לוי: אבל אני מדבר עכשיו על החלטת הממשלה.

יצחק לוי: עמדת הממשלה היא שמספר הפתרונות שיינתן כל שנה, עד אותו מספר, לפי הצורך כמובן, יקבע בהחלטת ממשלה לפני שהחוק יעלה לקריאה שניה ושלישית.

יצחק לוי: אנחנו נמצאים בדיון עם משרד האוצר ואני מקווה שהדיון יסתיים.

יצחק לוי: אם הדיון לא יסתיים, נצטרך להביא את זה לדיון בממשלה ולקבוע מדיניות.

נעמי חזן: על מה מדובר?

יצחק לוי: המחלוקת היא בערך בין 2,500 ל-3,500, תלוי איך אנחנו סופרים את הפתרונות.

יצחק לוי: יש בדיקה על-פי שנת 1998 ופחות או יותר אלה הגבולות שיהיו, בין זה לזה.

יצחק לוי: יש בדיקה משותפת שנערכת על-ידי משרד הבינוי והשיכון ומשרד האוצר.

יצחק לוי: אני מקווה שהבדיקה תסתיים תוך שבוע-שבועיים.

יצחק לוי: אם היא לא תסתיים, נביא את זה לממשלה והממשלה תצטרך להחליט.

יצחק לוי: בעיני הבדיקה כבר היתה צריכה להסתיים.

יצחק לוי: אני מכאן גם קורא למשרד האוצר לזרז את הבדיקה ולהביע עמדה, כך שנוכל לבוא עם עמדה לממשלה.

אברהם פורז: אדוני השר, אתה יודע שלגבי ההסכם שנחתם עם הסוכנות, נדמה לי ב-31.1.99, יש מכתב של שר האוצר שוחט, שאני ראיתי את ההעתק שלו, שבו נכתב שהוא רוצה לפתוח את ההסכם הזה לדיון מחודש.

יצחק לוי: שר האוצר אמר שהוא רוצה לשנות את ההסכם.

אברהם פורז: אנשי הסוכנות שאותם אני פגשתי אמרו לי שבסוכנות מאוד מודאגים.

יאיר פרץ: זה מלחמת קיום.

יצחק לוי: ההתחייבות בעניין הזה היא מאוד ברורה.

יצחק לוי: אנחנו הולכים עם החוק הזה קדימה, כולם יחד, ולא חלק מהאזרחים כן וחלק מהאזרחים לא.

יצחק לוי: צריך לסיים את הדיון.

יצחק לוי: אני מקווה ששר האוצר יסיים את הדיון.

יצחק לוי: שר האוצר גם קיבל על עצמו בישיבת הממשלה לטפל בעניין, לסיים את הדיון עם עמיגור ולהגיע איתם להסכמה.

יצחק לוי: הדברים האלה ייעשו.

יצחק לוי: אני רק אומר לך שאם הדברים לא יהיו מוכנים עד לסיום הכנת הצעת החוק לקריאה שניה ושלישית אני אבוא לוועדה ואבקש לעכב.

יצחק לוי: ברגע שיהיה חוק ללא עמיגור אז כבר לא יהיה עמיגור לעולם.

יצחק לוי: אני רוצה בכמה מילים לדבר על הצעת החוק עצמה, מה הם הדברים העיקריים בהצעת החוק שיש בהם שינויים.

מאיר שטרית: שינוי הגדרת "זכאי" - זה השינוי המהותי הגדול ביותר.

מאיר שטרית: מי שלא זכאי לא יכול לרכוש.

יצחק לוי: נכון, אמרתי לפני רגע שהנושא של הגדרת "זכאי" דורש דיון בפני עצמו בוועדה.

מאיר שטרית: כלומר זה תוספת על המשכנתאות שכל אזרח זכאי לקבל.

יצחק לוי: זה מה שאמרתי.

יצחק לוי: כל ההטבות קיימות ואנחנו מוסיפים עוד הנחה של 7.5%.

יאיר פרץ: זאת הנחה לא משמעותית.

יצחק לוי: מעל ל-12 שנים ותק מדובר ב-3% לשנה, כאשר יש אפשרות להגיע עד 90%.

יצחק לוי: כלומר מי שגר 30 שנים בדירה יכול להגיע ל-90%.

יצחק לוי: בין 7-12 שנים יש 3% לשנה 10%.

שלמה בן-עמי: פלוס מקסימום 10%.

מאיר שטרית: צבירה נוספת במהלך החוק.

יאיר פרץ: האם ידוע לך כמה מהדיירים גרים בדירות מעל ל-15 שנים?

יצחק לוי: יש לנו את כל המספרים.

יצחק לוי: אנחנו נציג אותם.

יצחק לוי: אני היום רק פותח את הדיון אבל כאשר תגיעו לסעיפים - יהיה צוות קבוע של המשרד שילווה את הדיונים, מר חיים פיאלקוב, מר ישראל שוורץ, אני מתאר לעצמי שהמנכ"ל יהיה בחלק מהדיונים - אנחנו נביא את כל הנתונים ונלווה את הכל באופן עקבי.

מאיר שטרית: האם קראתי נכון, שנקבע שינקו מהקרן את כל הכסף של תיקצוב המשכנתאות?

יצחק לוי: של המשכנתאות המיוחדות?

רן כהן: את עלות הריבית.

יצחק לוי: זה לא משנה כי יש הרי תמיד חגורת בטחון של הממשלה, שתשלים את הדברים.

אריה גמליאל: אבל זה לא מופיע בחוק.

יצחק לוי: לא בחוק.

יצחק לוי: בהחלטת ממשלה.

רן כהן: אולי זה יהיה עוגן לכך שאני אתפטר מהכנסת, שאני אשאר תמיד שר ...

יצחק לוי: השר רן כהן היה הרוח החיה בקידום החוק הזה.

יצחק לוי: בחצי השנה האחרונה, כשהוא שר בממשלה, הוא נלחם בצורה ראויה לציון כדי שהחוק הזה ייצא לדרך, והנה החוק הזה יוצא לדרך, אנחנו אחרי קריאה ראשונה ואנחנו מתחילים את הדיונים לקראת הקריאה השניה והשלישית.

יצחק לוי: השר רן כהן גם התמחה בנושאים האלה, לכן היה מובן בממשלה שהשר רן כהן הוא חלק מהצוות שידון בנושא כספי הקרן.

יצחק לוי: בהחלטת הממשלה כך זה כתוב.

יצחק לוי: בהחלטת הממשלה הסעיף הזה מופיע בתוספת השר רן כהן.

אברהם פורז: אפשר תמיד לומר "ושר נוסף שהממשלה תמנה", והם ימנו אותו.

יצחק לוי: אני מציע שנמצא לזה פתרון גם בחוק.

יצחק לוי: יש שתי אפשרויות: או שהסעיף הזה בכלל ייצא מהחוק וזה יהיה "על פי החלטת ממשלה"; או שחברי הוועדה ימצאו פתרון להכנסת שמו של השר רן כהן.

יצחק לוי: אנחנו מעוניינים ורוצים שהשר רן כהן יהיה שותף בעבודה החשובה הזאת.

יאיר פרץ: נוסיף את "נציג ראש הממשלה", והוא יבחר בשר רן כהן.

אברהם פורז: אפשר לומר "ועוד שר נוסף שהממשלה תמנה", וזה יהיה השר רן כהן.

יצחק לוי: בסדר גמור, בשמחה רבה.

יצחק לוי: אין לנו שום התנגדות לזה.

אברהם פורז: גם להורים אין מבחן הכנסה.

יצחק לוי: זה מה שאני אומר.

יצחק לוי: היה על זה דיון.

יצחק לוי: אם יש בן שיצא לדרך, קנה לעצמו דירה, התבסס וכן הלאה אז סביר להניח שהוא כבר מחוץ לדירה של הדיור הציבורי.

יצחק לוי: אם יש בן שגר בדיור הציבורי, יכול להיות שיש לו, יכול להיות שאין לו, אבל אנחנו כאן קובעים זכות.

יצחק לוי: אנחנו אומרים: יש זכות גם לבן.

יאיר פרץ: גם אם יש ברשותו דירה?

יאיר פרץ: אם הוא ממשיך להתגורר עם ההורים שלו אך יש ברשותו דירה?

אברהם פורז: לא בודקים את הנקודה הזאת.

מאיר שטרית: החוק הראשי קובע כאן.

מאיר שטרית: אם יש לו דירה, הוא לא יכול לקבל את ההנחה.

יצחק לוי: החוק קובע גם לגבי ההורים.

יצחק לוי: אני רוצה לסכם במשפט אחד.

יצחק לוי: אני חושב שאנחנו פה עושים צדק עם אוכלוסיה מאוד חשובה.

יצחק לוי: חלק גדול מהאוכלוסיה הזאת לקח חלק ממשי בבניית הארץ, גם אם מבחינה סוציו-אקונומית זאת אוכלוסיה חלשה.

יצחק לוי: אלה אנשים שבנו ישובים, שאיכלסו ישובים בשכונות, שהיה אינטרס לאומי שהמקומות האלה יאוכלסו.

יצחק לוי: אלה אנשים ששירתו את המדינה בכל מה שהם יכולים.

יצחק לוי: אנשים שהיו להם ימים קשים, ואולי עדיין יש להם ימים קשים.

אחמד טיבי: במיוחד אם הם ערבים, לפי כל ההגדרות שלך.

אחמד טיבי: כמה ערבים נהנים מהחוק הזה?

יצחק לוי: זאת שאלה טובה.

רן כהן: בין 2%-3%.

אחמד טיבי: אנחנו נחפש אותם במיקרוסקופ.

רן כהן: אתן לך את הרשימה של כל אלה שפנו.

מקסים לוי: ערבים לא צריכים את דירות עמידר.

מקסים לוי: הם בונים גם ככה.

יצחק לוי: חבר הכנסת טיבי, כשאני אומר דברי שבח על אוכלוסיה מסויימת חבל שאתה מפסיק אותי.

אחמד טיבי: חיכיתי שאיזה הגדרה תדבר על טייבה, קלנסואה ומקומות אחרים.

רן כהן: אין פה גם הגדרה של "יהודי".

אברהם פורז: בואו לא ניתמם.

אברהם פורז: הערבים במצוקה לא קיבלו דיור ציבורי כמו שקיבלו היהודים.

אברהם פורז: למה?

אברהם פורז: זאת שאלה טובה.

יצחק לוי: אז אולי צריך לעשות חוק אחר, בהזדמנות אחרת.

יצחק לוי: על כל פנים, אני חושב שאנחנו פה ממלאים חובה חברתית ממדרגה ראשונה.

יצחק לוי: אנחנו חייבים להגיש לחברים האלה, שזכאים על-פי החוק, חוק ברור ומובן, אפשרות קלה לבוא ולרכוש את הדירות שלהם.

יצחק לוי: אני מקווה שאנחנו נעשה את זה יחד עם הוועדה, הממשלה וכן הלאה.

אברהם פורז: אני רוצה לשאול אותך שאלה, כי אני לא כל-כך בקיא.

אברהם פורז: משעה שמישהו קנה את הדירה, האם יש לו איזה מגבלה על מכירתה?

רן כהן: 5 שנים הוא לא יכול למכור אותה - כך נכתב בחוק הראשי - אלא אם הוא קונה דירה אחרת.

אברהם פורז: האם למשל יש איזה מגבלה שמישהו יקנה עבור מישהו?

אברהם פורז: כלומר, יחתים אותו על יפוי כוח ויקנה עבורו?

רן כהן: כן, הוא לא יכול.

רן כהן: אנחנו מנסים למנוע כניסה של ספקולנטים.

מאיר שטרית: ההישג היחידי הוא באמת שנקבע טווח של 5 שנים.

רן כהן: את זה עשינו בשביל שלא יהיו כל מיני תרגילים.

מאיר שטרית: גם בהחלטת הממשלה נקבעה הגבלה ל-5 שנים.

אברהם פורז: השאלה היא האם יתכן מצב שיחתימו מישהו על יפוי כוח האומר שבעוד 5 שנים הוא יעביר את הבעלות על הדירה.

אברהם פורז: אתם חושבים שלא.

אברהם פורז: נבדוק את זה במהלך הדיונים.

יצחק לוי: אני רוצה לומר בתשובה לשאלתך שבשעה 1:30 אני צריך לצאת.

יצחק לוי: כך הודעתי מראש.

אברהם פורז: רשות הדיבור לשר רן כהן.

אברהם פורז: אחריו אתן לחבר הכנסת גמליאל להציג את הצעת החוק שלו.

רן כהן: אדוני היושב-ראש, עמיתי לממשלה השר יצחק לוי, חברי חברי-הכנסת, אורחים יקרים, אני חושב שבמידה מסויימת כל יום שבו החוק הזה חוזר להפעלה הוא יום חג מבחינתי.

רן כהן: אני חושב שהוא גם יום חג מבחינת הדיירים.

רן כהן: אבל אני מדבר פה לא בזכות העובדה שאני שר התעשיה והמסחר אלא אני מדבר כאן בזכות ההיסטורית.

רן כהן: החוק הזה, ואני אומר את זה במפורש, גם למי שזה לא מוצא חן בעיניו, בא להעביר - אני מניח שיימכרו 45,000-50,000 הדירות הראשונות - הוא בא להעביר משהו בסדר גודל של בין 11-12 מיליארד שקל רכוש מדינה בדירות לידי הדיירים נטו.

רן כהן: זה בעצם במידה רבה מהפיכה.

רן כהן: ברמה האישית המהפיכה היא שאנשים שבמשך שנים רבות חיו בתחושה שכאשר הם ימותו הם לא ישאירו לא לעצמם ולא לילדיהם שום דבר, הבית שבו הם גרים יהיה שלהם.

רן כהן: זאת המהפיכה שבחוק הזה.

רן כהן: אומר לכם את האמת, אדוני היושב-ראש וחברי הכנסת, התמזל מזלכם להחזיר אותו לחיים, את "הילד הטוב" הזה.

רן כהן: הדבר השני, אני רוצה להעיר בקשר לדברים שקראתי הבוקר מפי היושב-ראש בעיתונות, לגבי הנושא של ההסכם עם הסוכנות (לגבי עמיגור).

רן כהן: רבותי, ההסכם עם הסוכנות בא בעקבות חוק הדיור הציבורי.

רן כהן: בואו לא נשקר.

רן כהן: הרי כעת אנחנו כבר מדברים כמי שדואגים לכל העניין ביחד, כבר אין עימות מאיר שטרית-רן כהן.

רן כהן: כל המהלך הזה בסיכומו של דבר יצר את התהליך הזה של מכירת הדירות לדיירים.

אברהם פורז: ולמרות הכל, אדוני השר, מכתבו של שר האוצר מעורר תהיות.

רן כהן: אני אהיה בהיר לחלוטין.

רן כהן: אין פה שום בעיה.

רן כהן: אגיד גם יותר מזה.

רן כהן: תקראו את ההסכם - חבר הכנסת מאיר שטרית מכיר אותו מצויין, כמו שאני מכיר אותו.

מאיר שטרית: אני עשיתי אותו.

רן כהן: יש סעיף בהסכם הזה שאומר חד-משמעית, שגם אם חוק הדיור הציבורי יחזור ההסכם תקף.

מאיר שטרית: מדובר על החוק שלך.

רן כהן: אגב, החוק שלי חוזר.

רן כהן: שלא יהיו פה אי-הבנות.

מאיר שטרית: זה לא החוק שלך.

יצחק לוי: זה חוק עם תיקונים.

יצחק לוי: זה אותו חוק.

רן כהן: מה שמוחזר זה חוק הדיור הציבורי עם תיקונים.

רן כהן: רבותי - ושר הבינוי והשיכון אמר את זה פה - אתם מתבקשים לדון עכשיו בהחזרת חוק הדיור הציבורי (זכויות רכישה) ולאשר תיקונים.

רן כהן: כל מה שיש בחוק שאיננו מתוקן, חוזר.

רן כהן: החוק עצמו חוזר ולכן גם ההסכם לגבי העניין הזה חוזר.

רן כהן: זכותה של הממשלה לפנות לסוכנות היהודית ולהגיד: אתם יהודים, אנחנו ישראלים, בואו נשנה את ההסכם.

רן כהן: אגב, לדעתי בחלק מן הדברים זה לא יהיה כל-כך קשה.

רן כהן: היום הסוכנות היהודית ועמיגור למיטב ידיעתי בונים הוסטלים.

רן כהן: האם תהיה בעיה אם בחלק מהכסף יבנו הוסטלים?

רן כהן: האם זה יהיה פשע כלפי העם היהודי?

רן כהן: האם זה יהיה אסון לפדרציות היהודיות, אדוני היושב-ראש?

רן כהן: אם העם היהודי השקיע את הכסף הזה בעמיגור, למה הוא התכוון?

רן כהן: הוא התכוון לא לעזור לקליטת עליה?

רן כהן: הוא התכוון לא לעזור לזקנים שייבנו להם הוסטלים?

רן כהן: אז זכותם של שר האוצר ושר הבינוי והשיכון לבוא בדברים עם הסוכנות ולהגיד שבחלק מהפיצוי הזה אנחנו מבקשים מהם, כיהודים אל יהודים, כישראלים אל יהודים, תקראו לזה איך שאתם רוצים, שבחלק מהכסף הזה ייבנו דירות.

רן כהן: אבל זה רק בהסכמה.

רן כהן: שום כוח בעולם לא יכול להכריח את הסוכנות היהודית לשנות את ההסכם אלא זה על-פי רצונה והלב היהודי שלה.

רן כהן: אני מקווה שיהיה לב יהודי רחב.

רן כהן: בינינו, דרך אגב - מותר לי לומר את זה פה, כשיושב פה מר בנט אהרון ויושבים אנשים אחרים - גבירותי ורבותי, ההסכם הזה הושג במידה רבה מאוד בזכות החוק.

רן כהן: אם החוק הזה לא היה, לא היה לכם גם ההסכם ולא הייתם מוכרים אלא מה שמכרתם קודם במשך כל הזמן, בשוליים.

רן כהן: היום מדובר על מאסה.

רן כהן: לכן חבר הכנסת מאיר שטרית, דאז יושב-ראש הקואליציה או שר האוצר, הלך להסכם הזה בגין העובדה שמדובר על מאסה.

רן כהן: האם הסוכנות עכשיו מתכוונת להתכחש לעובדה שהכנסת היא שחוללה את ההסכם הזה?

מאיר שטרית: אין ספק בזה בכלל.

רן כהן: אין ספק בזה.

רן כהן: חבר הכנסת מאיר שטרית, אגב, חתום על ההסכם.

רן כהן: הוא כתב אותו.

רן כהן: עכשיו לבוא ולומר: חרב על הכנסת?

רן כהן: שהיא לא תחוקק חוק שבגינו נוצר הסכם חתום, קיים ועומד?

רן כהן: שאסור לשר האוצר ולשר הבינוי והשיכון לדבר עם הסוכנות היהודית?

רן כהן: ושהכנסת תגיד אם אתם תדברו עם הסוכנות היהודית אנחנו לא נחוקק חוק?

יצחק לוי: מי אמר את זה?

רן כהן: קראתי בעיתון.

אברהם פורז: אם אתה רוצה אני אראה לך את המכתב של שר האוצר.

אברהם פורז: שר האוצר אומר שההסכם הזה הושג בנסיבות מיוחדות.

אברהם פורז: הוא לא מתכחש לו אבל הוא גם לא אומר שהוא מתכוון לכבד אותו.

מאיר שטרית: מי אמר ששר האוצר יודע על מה שהוא מדבר?

רן כהן: חבר הכנסת פורז, תזמין את שר האוצר.

מאיר שטרית: חבר הכנסת פורז ראה את המכתב של שר האוצר לסוכנות והוא מתרגש מזה, ובצדק.

רן כהן: סלח לי, אין התנייה.

רן כהן: שום ועדה מוועדות הכנסת לא מתערבת בהסכם שישנו בין הממשלה לבין גוף כלשהו.

רן כהן: בוודאי לא בהתניית חקיקה.

אברהם פורז: אני אקרא לכם מה אומר שר האוצר.

אברהם פורז: אני רק אומר לך, כדי שלא תחשוב שאני שיכור.

אברהם פורז: הוא אומר: "מכל מקום אני רואה קושי רב בעקרונות כפי שהוצגו במסמך ובדרך יישומם.

אברהם פורז: לעניין זה לא ניתן להתעלם מהעיתוי והנסיבות בהם הם הושגו".

אברהם פורז: במילים אחרות: אילוץ או כורח.

מאיר שטרית: הוא לא יודע על מה שהוא מדבר.

רן כהן: סלח לי, זה לא אילוץ.

רן כהן: הוא אומר שזה התקבל בתנאים מסויימים והוא מבקש לדבר איתם.

רן כהן: אני פונה פה לאנשי הסוכנות ולאנשי עמיגור ומבקש: אל תשימו מכשול.

רן כהן: מעולם העם היהודי לא עמד בעמדה שבה הוא בא לקלקל ולהרוס לשכבות הכי חלשות במדינה.

מאיר שטרית: האם אתה יכול לומר מה הממשלה רוצה מהסוכנות?

רן כהן: אגיד מה אני רוצה.

רן כהן: אני חושב שאם הסוכנות תהיה מוכנה להיכנס ולהידבר, אגב קיומו של ההסכם, אני מדגיש, אגב קיומו של ההסכם, לכך שחלק מן הכסף הזה יתורגם לתקציב דירות, הוסטלים ופתרונות דיור, לדעתי זה יהיה הוגן.

רן כהן: אני גם בטוח שהיושב-ראש לא מתנגד לזה.

רן כהן: אנחנו קולטים עליה, יש לנו מצוקה, יש לנו חסרי דיור.

רן כהן: אני חושב שיהיה הוגן שהסוכנות היהודית תיגע בחלק מן העניין.

מאיר שטרית: המצב הוא שהסוכנות לא מוכנה?

רן כהן: אני לא יודע.

רן כהן: יש משא ומתן.

רן כהן: אני לא נכנס אליו.

יצחק לוי: אומר שר האוצר: "אנו מציעים להגיע להידברות והבנה לגבי המשך יישומו של המסמך".

יצחק לוי: כלומר, שר האוצר לא מתכחש להסכם.

יצחק לוי: שר האוצר אומר שאנחנו רוצים להגיע להידברות והבנה.

יצחק לוי: אנחנו נמצאים כרגע ערב יישום החוק.

יצחק לוי: יש צרכים לעם ישראל ואנחנו רוצים לשבת ולדבר.

יצחק לוי: ההידברות הזאת למיטב ידיעתי עומדת להתחיל.

יצחק לוי: מה שאני אמרתי הוא שזה יהיה בעייתי מאוד להתחיל את החוק בלי שיש לנו הסכם, כי אי אפשר יהיה להפלות בין דייר לדייר, או בין עיר לעיר, או בין שכונה לשכונה.

יצחק לוי: זה הכל.

אברהם פורז: אנשי הסוכנות שאני דיברתי איתם, וגם אני כמשפטן, רואים בעייתיות קשה במכתב הזה.

אברהם פורז: אם היה נאמר שיש הסכם מחייב שאנחנו נכבד אותו אבל אנחנו מבקשים לנהל משא ומתן בעניין הזה - אבל זה לא בדיוק מה שכתוב.

אברהם פורז: אם אתם מבהירים את זה, אני מקווה שזה גם על דעת שר האוצר.

יצחק לוי: זה מה שכתוב במשפט האחרון.

אברהם פורז: הם היו מאוד מודאגים מהדבר הזה.

רן כהן: קודם כל, גם שר הבינוי והשיכון פה, עם כל הכבוד, והוא שר שממונה על החוק הזה.

רן כהן: וגם אני פה, והייתי מעורב בעניין הזה.

רן כהן: אני מודה על הדברים שנאמרו על הזכויות שלי בחוק הזה.

רן כהן: במכתב הזה, אני קורא אותו, אין ביטול של המסמך.

רן כהן: אנחנו אומרים חד-משמעית שהמסמך קיים.

יצחק לוי: לא מתכחשים לו.

רן כהן: אני רק מקווה שגם אנשי הסוכנות, עם כל הכבוד לכך שאתה מדבר איתם, גם הם יבואו ויגידו באיזה נסיבות המסמך הזה קיים.

רן כהן: יש שני צדדים לעניין הזה.

רן כהן: אגב, יש גם מי שיעיד באיזה תנאים הדבר הזה נעשה.

רן כהן: אני מציע על הדבר הזה לא להגיע לעימות בין מדינת ישראל לבין הסוכנות היהודית.

רן כהן: רבותי, אנחנו באותה קדרה, באותו עם, רוצים לפתור את אותם דברים בפתרונות חברתיים.

רן כהן: רוצים להעמיד את זה בכוונה כעימות בין שני צדדים של אותו עניין?

רן כהן: אני רוצה לומר עוד דבר, חד-משמעית, ובזה אני לחלוטין תומך בדברים שאמר שר הבינוי והשיכון.

רן כהן: החוק הזה יופעל על כל חברות הדיור הציבורי.

רן כהן: בוודאי על עמיגור.

רן כהן: הוא לא יפעל בלי עמיגור, זה ברור לחלוטין.

רן כהן: אדם הרי לא נשלח היום לחברת עמידר.

רן כהן: אם הוא נשלח לאשקלון אז הוא בעמיגור, אם הוא נשלח לכרמיאל אז הוא בעמיגור, ואם הוא בתל-אביב אז כנראה שהוא בעמידר או בחלמיש, וכשהוא בירושלים אז הוא בפרזות, ויש עוד כמה חברות.

יצחק לוי: יש גם צבירה.

יצחק לוי: מי שעבר מחברה לחברה צובר.

רן כהן: יש אדם שגר באשדוד, שם גר בדירת עמיגור, ואז העבירו אותו לחולון ושם הוא גר בדירת עמידר, ובסוף הוא גר בתל-אביב בדירת חלמיש.

רן כהן: יש צבירה.

רן כהן: זה החוק.

רן כהן: אני רוצה לבקש 3 בקשות, כי אני הרי לא אהיה פה במהלך כל החקיקה.

רן כהן: אם היושב-ראש יזמין אותי, אני אבוא.

רן כהן: אני מבקש 3 בקשות.

רן כהן: עניין אחד, אני מצטרף לבקשתו של חבר הכנסת מאיר שטרית.

רן כהן: אני חושב - ונדמה לי שגם שר הבינוי והשיכון לא מתנגד - שצריכה להיות עוד תקופה של חודש, שאנשים יוכלו להירשם גם למבצע ולבחור עד 15.6 בטוב ביותר בין השניים.

רן כהן: זה הגון.

רן כהן: זה נכון.

רן כהן: החוק עדיין לא יהיה בתוקף וכבר ההרשמה נסגרת.

רן כהן: זאת בקשה אחת שאני חושב שהיא צנועה.

רן כהן: אני מודה שהבקשה השניה היא יותר קשה.

רן כהן: במהלך העבודה שלנו על הכנת החוק, בחוק המקורי היתה הגדרת "זכאי" לא רק על-פי מספר שנות המגורים אלא היתה הגדרה מי יהיה זכאי לרכוש את הדירה.

רן כהן: שם אמרנו "מי שיש לו וותק של 5 שנים, ומי שאין בבעלותו קרקע שמחירה עולה על 350,000 שקל".

מאיר שטרית: 250,000 דולר.

רן כהן: לא.

רן כהן: 350,000 שקל.

רן כהן: אני כבר זוכר כל מילה בחוק הזה ובגלגוליו.

רן כהן: בוועדת השרים רצינו לבטל את העניין הזה של מגבלת הקרקע כי זה יוצר בעיה.

רן כהן: במקור רצינו למנוע מצב שבו לאדם אמנם אין דירה אחרת אבל יש לו בעלות על קרקע אחרת.

רן כהן: הסתבר שהדבר הזה כמעט לא קיים, ואם הוא קיים הוא שולי, ולעומת זה הא הכבדה מאוד גדולה.

רן כהן: שר הבינוי והשיכון ואנשי המשרד אמרו שאם זה יישאר אז יצטרכו לעשות בדיקה פרטנית על כל אדם, במקום אחר, לא במשרד הבינוי והשיכון ולא בבנקים למשכנתאות.

רן כהן: לכן החלטנו להוריד את העניין של מגבלת הבעלות על קרקעות.

רן כהן: מר פיאלקוב אמר שאם זה כך אז אולי בכלל צריך להיצמד להגדרה של "זכאי" בחוק הלוואות לדיור.

רן כהן: שאלתי האם אין הבדל גדול ונאמר לי שאין הבדל גדול ולפיכך הסכמתי לכך.

רן כהן: בינתיים הסתבר שיש בעיה שאני מבקש שתתנו לה פתרון, אדוני היושב-ראש.

רן כהן: הסתבר שבזכאות על-פי חוק הלוואות לדיור, אם לבן אדם היתה לפני 20 שנים דירה ובינתיים הוא התגרש, או הסתכסך, או אני לא יודע מה קרה לו.

רן כהן: לאחר 7 שנים - שזאת היתה התקופה המותרת - הוא ירד מנכסיו והוכר כזכאי.

רן כהן: האדם הזה היום, למרות שהוא גר כבר 13 שנים בדירה, לא יכול לקנות אותה.

יצחק לוי: זה לגבי כל הזכאויות.

יצחק לוי: לא רק לגבי הזכאות הזאת.

יצחק לוי: אני מוכן לתיקון, אם נתקן את זה גם בחוק - - -

נעמי חזן: זה הבעיה הכי גדולה למשפחות חד-הוריות.

אברהם פורז: בחוק הלוואות לדיור היתה כוונה שאדם לא ימכור את הדירה, ייקח את הכסף ויילך לגור ב- - -

רן כהן: אנחנו היום לא עושים צדק על כל חוקי השיכון של מדינת ישראל.

רן כהן: אנחנו היום מחזירים את חוק הדיור הציבורי בשינויים.

רן כהן: לוועדת השרים לא היתה כוונה אגב החזרת החוק להרע עם קבוצה כזאת של כמה מאות דיירים.

רן כהן: אני מבקש, זאת בקשה, אני לא יכול פה יותר מאשר לבקש.

יצחק לוי: לא לחזור להגדרה המקורית.

רן כהן: עניין הקרקעות חייב לרדת.

מאיר שטרית: אפשר לחזור להגדרה המקורית ולהוריד את עניין הקרקעות.

רן כהן: אני מבקש, מאחר ואני מאמין שגם אנשי משרד הבינוי והשיכון וגם אנשי משרד האוצר לא התכוונו בעניין הזה לרמות אותי או את הדיירים או מישהו אחר, אז אני מבקש שבעניין הזה יהיה תיקון שלא ירע את המצב הקיים היום.

רן כהן: יש פה כבר כמה הרעות, גם הן לא נעימות בעיני, אבל לפחות יש כל-כך הרבה טובות שאני שמח על התוצאה.

רן כהן: אבל אין שום סיבה פה לקלקל.

רן כהן: הבקשה השלישית היא בקשה שאני מאוד מודה לשר הבינוי והשיכון על שהוא העלה אותה.

רן כהן: אני באמת חשבתי שנכון שגם אני אהיה חבר באותה קבוצת שרים שתעסוק בנושא התמהיל - גם בגלל שהפכתי להיות מומחה בעוונותי הרבים.

רן כהן: בעיקר שהממשלה החליטה שאני אהיה.

רן כהן: עכשיו זה מופיע בהחלטת הממשלה ולא מופיע בחוק.

רן כהן: אני מניח ששר העבודה והרווחה לא היה נכנס לזה.

רן כהן: אני מבקש שזה יופיע בחוק.

רן כהן: או על-פי שם, ובמילא אם אני לא אהיה שר אני לא אוזמן, או שיהיה כתוב "שר התעשיה והמסחר".

אברהם פורז: מצאנו פתרון כבר.

אברהם פורז: קבענו שייאמר "שר נוסף שהממשלה תמנה".

רן כהן: תמצאו את הדרך.

רן כהן: אני מאוד מודה לכם.

רן כהן: אני רוצה לפנות לחבר הכנסת הרב גמליאל.

רן כהן: זאת בקשתי האישית.

רן כהן: תעשה כמובן מה שאתה רוצה.

רן כהן: אני אומר לך, ההצעה שלך כמובן כוונותיה טובות אבל אם אתה רוצה פעם נוספת, ולא בכוונה, לפגוע - אנשי ש"ס לא בכוונה כמה וכמה פעמים פגעו בחוק הזה.

אריה גמליאל: אתם פגעתם בחוק הקודם בגלל שלא הייתם בקואליציה.

אריה גמליאל: פעם שעברה כשהעברתם את החוק כמתכונתו לא הייתם בקואליציה ואנחנו פגענו בחוק דווקא בגלל שהיינו בקואליציה.

רן כהן: חבר הכנסת הרב גמליאל, אני מבטל את מה שאמרתי.

רן כהן: אני רוצה לבקש ממך בקשה.

רן כהן: לפנטז שמדינת ישראל הולכת להגדיל את הדיור הציבורי ב-12,000 דירות היום זה דבר נהדר אבל תאמין לי, זה שם מכשול לחקיקת החוק הזה ולקידומו.

רן כהן: זה יכניס היום את הממשלה מחדש לעימותים.

רן כהן: במשך חצי שנה השר יצחק לוי ואני ניהלנו פה מלחמת עולם והשקענו את נשמתנו, את זמננו, את מאמצנו ואת איומנו כדי שהחוק הזה יחזור.

יצחק לוי: ואת מיטב שעות שנתנו.

רן כהן: ותאמין לי, גם את העצבים שלנו.

רן כהן: נגזלנו מדברים אחרים חשובים שהיינו צריכים לעשות ומהמשפחות שלנו, הכל כדי שזה יחזור.

רן כהן: האם אתה רוצה שזה ייקח עוד חצי שנה ובינתיים יקרה מה שיקרה?

אריה גמליאל: אבל במי זה תלוי?

אריה גמליאל: זה תלוי בנו.

רן כהן: זה לא תלוי בנו.

רן כהן: סלח לי, מה שאתה מציע תלוי בתקציב המדינה.

רן כהן: תקרא את מה שאתה כותב: "12,000 דירות נבנות מידי שנה" - זה מתקציב המדינה.

רן כהן: זה להערכתי סיפור יקר מאוד.

מאיר שטרית: לא מידי שנה.

מאיר שטרית: בסך הכל.

רן כהן: להגדיל את המלאי ב-12,000 דירות.

רן כהן: אני יודע בדיוק מה זה 12,000 דירות.

רן כהן: תחשב את המיליארדים.

רן כהן: תאמין לי, היום אני לא מוצא אותם כדי למצוא מקומות עבודה למובטלים.

יצחק לוי: כתוב "בשנה".

רן כהן: דבר שני, אני מסכים אתך שבחוק המקורי שלי היו דברים יותר טובים.

מאיר שטרית: השאלה היא מי יאכלס אותן.

מאיר שטרית: יצטרכו כבר להביא תאילנדים.

רן כהן: חבר הכנסת גמליאל, אני מסכים אתך שבחוק המקורי שלי היו כמה דברים יותר טובים מאשר בחוק המתוקן שמביאים כאן, אני מכיר את זה, עמדתי על ערש גידולו, אבל היום בהצעת החוק יש גם כמה דברים שהם יותר טובים.

רן כהן: על שניים מהם אני מציע לך לא לוותר ולא להרע עוד פעם לדיירים.

רן כהן: אחד, ש-14,000 המשפחות הכי ותיקות בארץ מקבלות הנחה נוספת על פני ההנחה שהיתה בחוק שלי.

מאיר שטרית: אנחנו בעד.

רן כהן: אתה לא יכול להרע איתם.

רן כהן: חבר הכנסת גמליאל הרי מציע להחזיר את החוק הקודם.

רן כהן: לקחת את הטוב מכל העולמות?

רן כהן: לא.

רן כהן: זה המכשול שבכל העולמות.

אריה גמליאל: מקובלת עלי ההערה שלך.

רן כהן: הדבר השני, בחוק שמובא עכשיו יש הטבה מאוד משמעותית לאלפי משפחות של בנים ובנות ממשיכים, שאיננה בחוק המקורי, או שהיא לא ודאית בחוק המקורי.

רן כהן: אין שום טעם היום שאתה תבוא עם גזירה, כאילו שאתה מכה להם עוד פעם עם פטיש על הראש.

רן כהן: לכן אני מציע לך להיצמד להצעת החוק הזאת, עם התיקונים והשיפורים שייעשו בגבולות הסבירים בוועדה, ולא לגרום לכך שזה יתעכב עוד פעם.

רן כהן: לא ראוי שחוק הדיור הציבורי יתקל במכשול נוסף לא צפוי.

רן כהן: תודה רבה.

אברהם פורז: תודה לשר רן כהן.

אברהם פורז: רשות הדיבור לחבר הכנסת גמליאל, שיציג את הצעת החוק.

מאיר שטרית: לפני שהשרים ילכו יש לי בקשה.

מאיר שטרית: אני לא רוצה לדבר היום כי במילא תהיה עוד ישיבה אלא רק לפנות לשרים.

מאיר שטרית: ה-1.2 זה אוטוטו.

מאיר שטרית: תוך שבוע יגמר העניין.

מאיר שטרית: אם לא תבוא לישיבת הממשלה הקרובה בקשה כזאת - - -

יצחק לוי: אני לא יודע אם תהיה ישיבת ממשלה.

מאיר שטרית: על כל פנים, כדאי אדוני שר הבינוי והשיכון שתגיש בקשה לממשלה להאריך את זה בעוד חודש כדי לתת זמן.

יצחק לוי: נשקול את זה.

יצחק לוי: שמענו את זה.

רן כהן: דיברנו על זה אתמול.

מאיר שטרית: מה עוד שהשר המקשר לכנסת התחייב שההרשמה תימשך עד סוף פברואר.

יצחק לוי: איפה הוא התחייב?

רן כהן: נאמר עד 1.2, אני זוכר.

רן כהן: אגב, הלוואי.

יצחק לוי: אם השר רמון התחייב זה משנה את התמונה.

יצחק לוי: למיטב ידיעתי הוא לא התחייב מעבר להחלטת הממשלה.

רן כהן: זה גם לא איזה בעיה טראומטית.

אריה גמליאל: בהצעת החוק שלי יש למעשה שני חלקים.

אריה גמליאל: החלק הראשון, מכיוון שהממשלה מתכוונת למכור את כל מלאי הדירות של הדיור הציבורי אז כל האנשים המסכנים החדשים שישנם וקיימים, שלא קיבלו עדיין דיור ציבורי, לא יהיה להם שום פתרון.

אריה גמליאל: אני חושב שכל ההצעות שהוצעו לא יפתרו את הבעיה.

אריה גמליאל: הפתרון של הדיור הציבורי הוא הפתרון הטוב ביותר.

אריה גמליאל: דירות נ"ר ניתנות למקרים הקשים ביותר, לנכים, למסכנים, לאנשים במצב הגרוע ביתר בעולם, וגם זה אחרי שמוציאים להם את הנשמה.

אריה גמליאל: נבדקים קריטריונים על גבי קריטריונים, ועדות על גבי ועדות.

אריה גמליאל: גם ההוסטלים מיועד לאנשים שהם ערירים ובודדים, למקרה של זוגות שלא יכולים לחיות ביחד.

אריה גמליאל: לרוב הציבור שזקוק לדיור הציבורי לא יהיה פתרון.

אריה גמליאל: אנחנו חייבים לתת את דעתנו למצוא פתרון לכל האנשים הללו.

אריה גמליאל: לא יכול להיות שאנחנו נעזור לוותיקים ואילו כל האנשים שיש להם בעיות דיור קשות מאוד ישארו בלי פתרונות.

אריה גמליאל: אני לא רואה בכל הפתרונות שהוצגו כאן תשובה אמיתית לעניין.

אריה גמליאל: דירות נ"ר לא יפתרו את הבעיה וגם ההוסטלים לא יפתרו את הבעיה.

אריה גמליאל: באשר למספר - 12,000 דירות לשנה - צריך לבדוק את העניין.

אריה גמליאל: אני לא עומד על המספר הזה.

אריה גמליאל: צריך לבדוק אמיתית, כמה אנשים שזכאים לדיור הציבורי יש באמת, אבל צריך להגמיש את הקריטריונים.

אריה גמליאל: הקריטריונים היום הם קשים מאוד.

אברהם פורז: עד עכשיו לפי הנתון שלנו היו כ-4,000-5,000 פתרונות לשנה.

יצחק לוי: פחות.

יצחק לוי: בין 3,000-4,000.

אברהם פורז: אולי תסכימו בשלב זה, לפני שנעביר את זה לקריאה ראשונה, לכתוב 3,000 פתרונות לשנה במקום 12,000?

אריה גמליאל: אם נגמיש את הקריטריונים - לפחות 5,000 פתרונות לשנה.

יצחק לוי: אני מוכן, אם משרד האוצר מסכים, שאנחנו עכשיו נגמור על 3,000, וזה יהיה גם החלטת ממשלה.

יצחק לוי: אתה מדבר פה על דירות ואנחנו מדברים על פתרונות.

יצחק לוי: זה שני דברים שונים.

יצחק לוי: למשל הוסטל זה לא דירה, או למשל הגדלת משכנתא זה עדיף מלתת דירה.

יצחק לוי: לכן אנחנו מדברים על פתרונות ולא על דירות.

אריה גמליאל: אני מדבר על דירות ולא על פתרונות דיור, כיוון שלא כל אחד יכול לקנות דירה ולא כל אחד יכול להחזיר משכנתא וכולי.

אריה גמליאל: אבל אני מסכים שצריך לבדוק את המספרים.

אריה גמליאל: צריך לראות כמה אנשים זקוקים לדיור הציבורי, אבל בהגמשת הקריטריונים.

אריה גמליאל: אם הקריטריונים ישארו כמו שהם אז באמת זה בין 3,000-4,000.

אריה גמליאל: אם ירצו לפתור את הבעיות לכל האנשים המסכנים להערכתי המספר יגדל, יכול להיות שהוא אפילו יוכפל ויגיע ל-6,000.

אריה גמליאל: אני מוכן לשמוע מאנשי המקצוע, שייבדקו את זה עניינית.

אריה גמליאל: אני מוכן לשנות את המספר, בתנאי שאני אקבל נתונים מדוייקים.

אריה גמליאל: באשר להחזרת החוק הקודם למתכונתו, קודם כל, גם הקואליציה הנוכחית היתה בעד החוק וגם האופוזיציה הנוכחית היא בעד החוק.

אריה גמליאל: כולם בעד החוק הזה.

אריה גמליאל: זה צריך להיות חוק טוב.

אריה גמליאל: הממשלה התחייבה לעמוד בחוק הזה והיא צריכה לעמוד בו אך היא מנסה למצוא כל מיני פטנטים איך לטרפד את החוק.

אריה גמליאל: לפי הנתונים שבידי האנשים שיכולים ליהנות מהחוק החדש לפי הצעת הממשלה הם בסביבות 53%.

אריה גמליאל: אלה שייהנו, שמתגוררים בדירות מעל 12 שנים, הם בסך הכל 5%.

מאיר שטרית: מעל 30 שנה - 8.7% מהאנשים שגרים בדיור הציבורי.

מאיר שטרית: 56% מהדיירים גרים פחות מ-10 שנים.

מאיר שטרית: תוסיף עוד 5% נאמר שגרים 11-12 שנים בדירה.

מאיר שטרית: זאת אומרת, בערך 57%-58% הם כרגע מחוץ לחוק.

רן כהן: בפועל ייהנו מהחוק - נעזוב את העניין של 2-7 שנים, שזה איזה הטבה נוספת - כל מי שגר מ-7 שנות וותק ומעלה.

רן כהן: מ-7 שנים כבר אפשר לצבור עוד 5 שנים ולרכוש את הדירה.

רן כהן: מי שגר 8 שנים יצבור עוד 4 שנים כדי לרכוש את הדירה.

רן כהן: עד מי שמתגורר בדירה 30 שנה, שהוא קונה את הדירה ב-10% מערכה.

יצחק לוי: נכללים בזה מעל ל-60%.

אריה גמליאל: על כל פנים 40% הוצאו מכלל החוק.

יצחק לוי: 40% גרים בדירות רק שנה, שנתיים, שלוש, ארבע או חמש שנים.

יצחק לוי: כבר למכור להם את הדירה?

רן כהן: זה לא 40% שהוצאו.

רן כהן: גם קודם לפני 5 שנים לא יכולת לקנות.

יצחק לוי: מ-1992 ואחורה - זה 64%.

רן כהן: הוצא מי שגר בדירה בין 5-7 שנים.

רן כהן: מדוע?

רן כהן: קודם מ-5 שנים יכולת לקנות.

רן כהן: היום אתה לא יכול לקנות אם אתה גר בדירה 6 שנים.

רן כהן: אבל אם כבר יש לך 7 שנים אז אתה יכול לקנות, למרות שהבעלות עוברת בשנה ה-12.

מאיר שטרית: אבל באיזה הנחה?

מאיר שטרית: אפסית.

רן כהן: זה לא ויכוח פוליטי.

רן כהן: הוא שאל שאלה טכנית ואני נותן לו תשובה.

אריה גמליאל: על כל פנים, בוודאי שזאת פגיעה.

אריה גמליאל: אלה שהחוק של הממשלה מיטיב איתם - צריך להיטיב להם.

אריה גמליאל: אבל אלה שהחוק הממשלתי פוגע בהם - אני חושב שאסור להפלותם.

אברהם פורז: תודה חבר הכנסת גמליאל.

אברהם פורז: מר בנט אהרון, אתה רוצה לומר משהו בעניין הסוכנות?

בנט אהרון: (מדבר באנגלית - דבריו מתורגמים על-ידי חבר הכנסת מאיר שטרית) אני יושב-ראש של United Israel Appeal (המגבית המאוחדת בארצות-הברית) שהיא בעלים של 11,000 דירות עמיגור.

בנט אהרון: כלומר לא כל דירות עמיגור.

בנט אהרון: זה החלק שהוא בבעלות ה-UIA.

בנט אהרון: אני מודה לכם שנתתם לי הזדמנות להופיע בוועדה.

בנט אהרון: אני עוקב אחרי החוק הזה ואחרי העבודה של השר רן כהן בעניין החקיקה הזאת, שנמשכה הרבה זמן והיא נותנת תשובה לאוכלוסיה שזקוקה לסיוע.

בנט אהרון: אני שמח לשמוע את דברי האנשים פה, שאמרו שכל הסכם עם הממשלה הוא הסכם שאפשר לסמוך עליו והוא יבוצע.

בנט אהרון: ההסכם נעשה בפברואר 1999.

בנט אהרון: בזווית הראיה של עניין היחסים בין ישראל לגולה זה מאוד חשוב.

בנט אהרון: בהסתמך על ההסכם הזה עם ממשלת ישראל נעשו מאז 1.2 שני דברים חשובים בעולם היהודי: הראשון, החיבור בארצות-הברית בין המגבית היהודית המאוחדת לקהילות היהודיות.

בנט אהרון: ההסכם שנעשה עם הסוכנות נדון אז בהרחבה בכל הפורום הזה של הקהילות היהודיות בארצות-הברית, הפדרציות, המגבית.

בנט אהרון: הם קיבלו את ההסכם הזה והגיעו למסקנה שאפשר לסמוך על ההסכם הזה שנעשה עם הממשלה.

בנט אהרון: אני שמח לשמוע מאנשים שדיברו פה ומיושב-ראש הוועדה את הדאגה לאוכלוסיות החלשות של חסרי הדיור.

בנט אהרון: אני שמח לשמוע שאתם רוצים ליזום פתרונות דיור לאוכלוסיות חלשות.

בנט אהרון: אני חושב שגם הסוכנות מאוד מעוניינת ואיכפת לה על האוכלוסיות החלשות והסוכנות מוכנה לסייע.

בנט אהרון: אני מאמין שצריך לזרז את הדיונים, את כל התהליך הזה, כי אי אפשר להשאיר את האנשים תקועים באמצע בלי שום החלטה כשהם לא יכולים לתכנן את החיים שלהם.

בנט אהרון: אני מאמין שמשרד הבינוי והשיכון, משרד האוצר והסוכנות יכולים לשבת יחד ולחפש פתרונות.

בנט אהרון: אולי יוכלו להגיע יחד לפתרונות מוסכמים כלשהם.

אברהם פורז: תודה רבה.

אברהם פורז: חבר הכנסת שטרית, שני משפטים ובזה נסיים את הישיבה היום.

מאיר שטרית: אני כמובן שומר את זכות הדיבור לפעם הבאה.

מאיר שטרית: אני רוצה לומר גם לשני השרים.

מאיר שטרית: בכנסת הזאת אני באופוזיציה אבל אני אשתדל לגלות אחריות.

אברהם פורז: אני תמיד באופוזיציה.

מאיר שטרית: אין לי שום ספק שיושב-ראש הוועדה יקיים דיונים בצורה הוגנת, כהלכה.

מאיר שטרית: לא כמו שקרה בוועדת הכלכלה בעבר, כשהיושב-ראש לא נתן לנו אפשרות לדבר.

מאיר שטרית: אילו הוועדה היתה מתנהגת כהלכה בפעם שעברה, לא היינו מגיעים עד הלום.

מאיר שטרית: אז היינו מגיעים בחוק של השר רן כהן להסכמות קונקרטיות עם הממשלה והחוק היה עובר כפי שהוא הוצע, מבוצע ונגמר הסיפור.

מאיר שטרית: לצערי הרב אז אי אפשר היה בכלל לקיים את הדיונים בוועדה.

מאיר שטרית: אני בטוח שזה לא המקרה הפעם.

מאיר שטרית: יתקיימו דיונים בפרטים של הצעת החוק הזאת.

מאיר שטרית: הצעת הממשלה שהבאתי בכנסת הקודמת באה לתקן את החוק שלו, כי לדעתי הוא היה פגום בכמה מישורים.

מאיר שטרית: אני עדיין עומד בדעתי זאת, לא שיניתי אותה.

מאיר שטרית: אני חושב שהצעת הממשלה כפי שהובאה נתנה העדפה לפריפריות, לאוכלוסיות חלשות ולמשפחות גדולות.

מאיר שטרית: נכון שנוצרה תיקרה של הנחה של 75% לעומת החוק של השר רן כהן שם התיקרה היא 80%, וגם המחיר נקבע בצורות שונות.

רן כהן: עכשיו תן להם גם את זה וגם את זה.

מאיר שטרית: היה מה שהיה.

מאיר שטרית: כעת הממשלה באה עם הצעת חוק שהיא לא הצעת החוק של השר רן כהן.

מאיר שטרית: התיקונים שעושים לחוק שלך קצת מוציאים את נשמתו, בעיני, ופוגעים באוכלוסיה גדולה מאוד של דיירים.

מאיר שטרית: אני חושב שזה לא ראוי ולא נכון.

רן כהן: חבר הכנסת שטרית, אתה חושב שיחליפו את אגף התקציבים באוצר עד חוק ההסדרים הבא?

רן כהן: זה אותו אגף.

רן כהן: שם לא התחלף אף אחד.

מאיר שטרית: אם אתה אומר לי שהממשלה שלכם יכולה עוד פעם להביא לחוק ההסדרים הצעה להקפיא את החוק שלך - אז נגמר העולם.

יצחק לוי: הממשלה מתכוונת לחוקק את החוק הזה ברבעון הראשון של שנת 2000.

יצחק לוי: זאת הכוונה.

יצחק לוי: אנחנו לא מדברים על דצמבר 2000.

מאיר שטרית: בעניין הזה גם אם לא עושים כלום אז ב-1.1.2001 החוק של השר רן כהן יחזור לתוקף.

יצחק לוי: בלי התיקונים זה החוק של השר רן כהן.

מאיר שטרית: זה לא החוק של השר רן כהן.

מאיר שטרית: אני מדבר על החוק שמוגש לנו כעת.

יצחק לוי: האפליה בין הפריפריה למרכז, זה לא קשור לתיקונים.

מאיר שטרית: אני מדבר על מה שעושה התיקון הזה לעומת המבצע הממשלתי.

מאיר שטרית: אנחנו בוודאי יכולים לתקן את זה כמו שאנחנו רוצים.

מאיר שטרית: הוועדה רשאית לתקן את החוק כמו שאנחנו רוצים.

מאיר שטרית: אני אגיש הצעות משלי.

מאיר שטרית: זה גם הולך להסתייגויות.

מאיר שטרית: השר יצחק לוי, כשר בממשלה הקודמת התנגדת שנחוקק את המבצע הממשלתי, שנביא אותו לסיכום, שנצביע בעד או נגד החוק של השר רן כהן על חוק ההסדרים, לפני שנגיע להסדר עם הסוכנות.

מאיר שטרית: הגענו להסדר עם הסוכנות.

מאיר שטרית: אני לא יכולתי להרחיב פה את הדיבור בעניין הסוכנות, אבל רציתי להוסיף, יש פנים מעבר להסכם עם הסוכנות.

מאיר שטרית: ההסכם עם הסוכנות הוא מורכב ומסובך.

מאיר שטרית: זה לא הסוכנות היהודית בארץ ישראל.

מאיר שטרית: זה גם המגבית בחוץ-לארץ ופדרציות.

מאיר שטרית: ההסכם שנעשה בעיני הוא הסכם עגום.

רן כהן: אבל גם הם יהודים.

מאיר שטרית: אין שום מניעה, כמו שמר בנט אהרון אמר, שהממשלה תיפנה לסוכנות ותגיד לה: בואו נדון, נחפש פתרונות למי שאתם רוצים, לקשישים, לעולים, ולבקש מהסוכנות להתערב ולהשקיע כסף בארץ.

יצחק לוי: אנחנו אמרנו שהחוק הזה לא יובא לקריאה שניה ושלישית עד שזה לא יוסדר.

מאיר שטרית: אין שום מניעה לדבר עם הסוכנות אבל זה צריך להיעשות - וכך ניסה להגיד מר בנט אהרון קודם - תחת תנאי שהסוכנות והמגבית יודעות שההסכם קיים.

מאיר שטרית: אני מציע לממשלה, אני אומר לכם כמי שמעורבים בעניין - - -

אברהם פורז: אמנם שר האוצר כתב קצת אחרת - -

מאיר שטרית: שר האוצר טועה בגישה.

אברהם פורז: - - אבל שני השרים אמרו פה שהם רואים את ההסכם עם הסוכנות כדבר שמחייב את הממשלה.

אברהם פורז: אני רואה שאנשי הסוכנות נכנסו לפניקה מהמכתב.

יצחק לוי: כך שר האוצר כותב בשורה האחרונה במכתבו.

רן כהן: אם רוצים להיאחז בסוכנות כדי לחבל עוד פעם בחוק, אין דבר, תמשיכו בצעדים האלה.

מאיר שטרית: אני לא יודע מי נאחז בסוכנות.

רן כהן: הסוכנות רוצה ללכת לבית-משפט ולחייב את הממשלה לעשות את זה.

רן כהן: מה הבעיה?

רן כהן: אבל הסוכנות לא מאיימת.

רן כהן: אמר פה מר בנט אהרון שהוא מבין שההסכם קיים ושמותר לקיים דיון.

רן כהן: אז למה אתם מאיימים?

מאיר שטרית: מי מאיים?

אברהם פורז: השר רן כהן, זה אשמתי.

אברהם פורז: אני רוצה שהעניין יהיה ברור.

אברהם פורז: ראשי הסוכנות, מר סלי מרידור ומר חיים צ'סלר, זימנו את עצמם בדחיפות אלי למשרד בתל-אביב בשעת לילה מאוחרת ואמרו לי שהם מאוד מודאגים מהמכתב.

אברהם פורז: מר בנט אהרון ואחרים היו אצלי אתמול בלילה והם באו במיוחד מארצות-הברית ואמרו שהם מודאגים.

רן כהן: השר יצחק לוי ואני פרלמנטרים לא פחות ותיקים ממך.

רן כהן: עם כל הכבוד, מר סלי מרידור לא יכול לבוא ליושב-ראש ועדת הכלכלה בגין טענה שיש לו אל שר האוצר על הסכם חתום.

רן כהן: אם הוא רוצה שיילך לשר האוצר, שיילך לראש הממשלה.

רן כהן: יש לו הסכם חתום ביד.

רן כהן: אין לו שום נגיעה.

רן כהן: הוא לא יכול להתערב דרכך כדי שאתה לא תקדם חקיקה שמליאת הכנסת העבירה לטיפולך.

רן כהן: בעיקר שאתה יודע והוא יודע שבהסכם, אותו הסכם שמר בנט אהרון מדבר עליו, אתה מדבר עליו והוא מדבר עליו, בהסכם כתוב שגם אם יחזור חוק הדיור הציבורי ההסכם הזה תקף.

רן כהן: הרי חבר הכנסת מאיר שטרית לא היה טמבל.

רן כהן: חבר הכנסת מאיר שטרית הבין שחוק הדיור הציבורי אולי יחזור בזמן כלשהו, או עכשיו או ב-1.1.2001.

רן כהן: כתוב בהסכם שההסכם הזה תופס.

רן כהן: אני עזרתי למר סלי מרידור וגם למר בנט אהרון.

רן כהן: אני לא מבין את העניין הזה.

רן כהן: האם הכנסת לא תחוקק בגלל מר סלי מרידור?

רן כהן: עם כל הכבוד, באמת.

רן כהן: בבקשה, קצת respect.

אברהם פורז: השר רן כהן, אני רוצה להסביר לך משהו.

אברהם פורז: אם כעורך-דין היו באים אלי עם ההסכם, הייתי בודק את החתימות, בודק מה ההסכם מחייב.

אברהם פורז: הסוכנות זה לא נושה רגיל שייפתח תיק הוצאה לפועל נגד המדינה על סכומים שמגיעים לו.

אברהם פורז: זה לא מסוג הדברים שאתה יכול להגיד: יש לי הסכם ואני לא מסתכן.

אברהם פורז: להם נוצרה תחושה - וזה לא משנה אם היא מוטעית או לא - - -

רן כהן: אז שיילכו לשר האוצר.

רן כהן: למה הם באו אליך?

רן כהן: אתה מחוקק חוק.

אברהם פורז: גם אני לא טייס אוטומטי.

אברהם פורז: אם אני יודע שהעניין עם הסוכנות לא פתור, זה מעורר שאלה אם אני יכול להתקדם.

יצחק לוי: היחסים בין הממשלה ובין הסוכנות מורכבים.

יצחק לוי: הם לא מורכבים מהסכם אחד.

יצחק לוי: אני יכול לומר לכם למשל שהסוכנות באה והפרה באמצע כמה דברים עם משרד החינוך.

יצחק לוי: מוסד ביאליק - הסוכנות הפסיקה.

יצחק לוי: האתיופים - הסוכנות הפסיקה.

יצחק לוי: גם את מינהל הסטודנטים הסוכנות הפסיקה.

יצחק לוי: כל מיני דברים שפתאום באמצע נפסקו.

יצחק לוי: כשר החינוך יום אחד קיבלתי הודעה בטלפון ואמרו לי שלסוכנות אין כסף אז היא מפסיקה.

אבי גפן: גם את עליית הנוער, הכל.

יצחק לוי: רבותי, היחסים בין הסוכנות והממשלה מורכבים.

יצחק לוי: לסוכנות יש הרבה מאוד נכסים והרבה מאוד קשרים.

יצחק לוי: אני מציע להשאיר את הדיון עם הסוכנות לשר האוצר ולי.

יצחק לוי: אנחנו נדבר איתם ונראה איך נגמור איתם.

יצחק לוי: אמרתי קודם, לא יהיה חוק אם אנשי עמיגור לא יכללו בחוק.

יצחק לוי: לא נעשה את זה לאנשי אופקים, בשום אופן לא.

אברהם פורז: בסדר, אז גמרנו את העסק.

רן כהן: אבל שלא יהיו אי-הבנות, אם לא יהיה חוק זה גם לא ימשך.

רן כהן: אם זה מה שרוצים, בסדר גמור, אין בעיה.

רן כהן: אנחנו מנסים ברוח טובה.

רן כהן: אם רוצים ברוח רעה, תהיה רוח רעה.

רן כהן: אני את החוק הזה לדאבוני העברתי בכוח.

רן כהן: אני גם אחזיר אותו בכוח.

מאיר שטרית: אני רציתי לתת עיצה טובה.

מאיר שטרית: אני אומר לשרים המעורבים בעניין, מאחר שיש עניין שחוק הדיור הציבורי יבוצע, בסך הכל מדובר פה בטובת עשרות אלפי משפחות שלדעתי צריך לתת להן הזדמנות לרכוש את דירותיהן.

מאיר שטרית: בניגוד להחלטת הממשלה החדשה בעניין הזה, אני נגד העמדה שרק מי שגר 30 שנים צריך לקבל הטבות כאלה שיאפשרו לו לרכוש את הדירה, כי מדובר בעיקר באנשים מאוד מבוגרים ולפעמים בודדים.

מאיר שטרית: אני חושב שגם הזוגות הצעירים ואלה שגרים 10 שנים, ו-7 שנים, ו-12 שנים ו-5 שנים צריכים לקבל הנחות מקסימליות.

מאיר שטרית: אין סיבה לפגוע בהם.

מאיר שטרית: הם גם גרים שם.

מאיר שטרית: רציתי לתת עיצה לגבי העניין של הסוכנות, בהכירי את הסוכנות, רק עיצה אחת.

מאיר שטרית: אני אומר את זה לשרים ופונה גם לשר האוצר.

מאיר שטרית: זה לא הדרך להגיע להסכם עם הסוכנות בעניין שאתם רוצים.

מאיר שטרית: הדרך היא בדיוק הפוכה.

מאיר שטרית: מאחר ואני מכיר את המוסדות האלה היטב, גם בארץ וגם בחוץ-לארץ, הדרך היא להגיד לסוכנות: רבותי, ההסכם חתום וקיים, נקודה, ועכשיו בואו נדבר על דברים אחרים.

רן כהן: את זה שנינו אמרנו.

מאיר שטרית: אני אומר לשר האוצר.

מאיר שטרית: לא לך.

מאיר שטרית: זה מה ששר האוצר צריך להגיד לסוכנות ואז לדעתי לא יהיה שום מכשול בדרך.

יצחק לוי: במכתבו של שר האוצר נאמר "אנו מציעים להגיע להידברות והבנה לגבי המשך יישומו של המסמך".

רן כהן: אני אומר לך באופן חד-משמעי ביותר, אם מישהו יעשה מניפולציה על תהליך החקיקה בכנסת אז גם יהיה מאבק מחוץ לכנסת.

רן כהן: זה הכל, שיהיה ברור.

מרק איסמאלוב: כדי להסיר ספק ואי-הבנה - אין לסוכנות היהודית כל כוונה להיות מעורבת בהליכי החקיקה.

מרק איסמאלוב: אין לנו עמדה לגבי הליכי החקיקה.

רן כהן: אז מה אתם עושים פה?

מרק איסמאלוב: שמענו מפיו של שר התעשיה והמסחר בדיון בכנסת, וגם פה, שההסכם יכובד, שההסכם קיים ותקף.

מרק איסמאלוב: שמחנו לשמוע את זה שוב כאן בוועדה.

אברהם פורז: תודה רבה.

אברהם פורז: רבותי, אנחנו בזה סוגרים את הישיבה.

מאיר שטרית: רשות הדיבור תהיה שלי בפעם הבאה.

אברהם פורז: תהיה ישיבה נוספת במועד נוסף.

אברהם פורז: כולכם תוזמנו.